b'\n_START_ARTICLE_\nJaume Cabr\xc3\xa9 i Fabr\xc3\xa9\n_START_SECTION_\nBiografia\n_START_PARAGRAPH_\nLlicenciat en Filologia Catalana per la Universitat de Barcelona, catedr\xc3\xa0tic d\'ensenyament mitj\xc3\xa0 en exced\xc3\xa8ncia i professor a la Universitat de Lleida, \xc3\xa9s membre de la Secci\xc3\xb3 Filol\xc3\xb2gica de l\'Institut d\'Estudis Catalans._NEWLINE_Durant molts anys, ha compaginat l\'escriptura liter\xc3\xa0ria amb l\'ensenyament. Tamb\xc3\xa9 ha treballat en guions televisius i cinematogr\xc3\xa0fics. Amb Joaquim Maria Puyal, va ser el creador i guionista de la primera s\xc3\xa8rie televisiva: La granja (1989-1992), a la qual van seguir altres t\xc3\xadtols com Estaci\xc3\xb3 d\'enlla\xc3\xa7 (1994-1998), Crims (2000) i els telefilms La dama blanca (1987), Nines russes (2003) i Sara (2003). En el terreny cinematogr\xc3\xa0fic, ha estat coautor (juntament amb Jaume Fuster, Vicen\xc3\xa7 Villatoro i Antoni Verdaguer) del gui\xc3\xb3 de la pel\xc2\xb7l\xc3\xadcula d\'Antoni Verdaguer La teranyina (1990), basada en la seva novel\xc2\xb7la, Premi Sant Jordi de novel\xc2\xb7la 1984. Amb el mateix equip va fer el gui\xc3\xb3 d\'Havanera 1820 (1993)._NEWLINE_Ha rebut els principals premis de la literatura catalana a obra in\xc3\xa8dita i obra publicada, aix\xc3\xad com el Premi d\'Honor de les Lletres Catalanes, atorgat per \xc3\x92mnium Cultural, pel conjunt de la seva obra i traject\xc3\xb2ria. El 2014, va ser distingit amb la Creu de Sant Jordi en tant que persona destacada pels serveis prestats a Catalunya. El 2017 fou guardonat amb el Premi Traject\xc3\xb2ria durant la Setmana del Llibre en Catal\xc3\xa0 per l\'excel\xc2\xb7l\xc3\xa8ncia de la seva obra com a escriptor i guionista i la defensa de la cultura en catal\xc3\xa0._NEWLINE_El 2017 va anar a les llistes de Junts per Catalunya per Barcelona a les Eleccions al Parlament de Catalunya de 2017 i va col\xc2\xb7laborar a la revista Illegal Times.\n_START_SECTION_\nEls inicis\n_START_PARAGRAPH_\nEs d\xc3\xb3na a con\xc3\xa8ixer amb dos llibres de narracions, Faules de mal desar (1974) i Toquen a morts (1977)._NEWLINE_La seva primera novel\xc2\xb7la, Galceran, l\'heroi de la guerra negra (1978), ja fa apar\xc3\xa8ixer el que seran temes recurrents de la seva obra: el poder i la condici\xc3\xb3 humana. El personatge del bandoler Jaume Galceran, ple de contradiccions, est\xc3\xa0 dibuixat com un heroi malgrat ell mateix durant la Guerra dels Matiners (Segona Guerra carlina). _NEWLINE_La segona novel\xc2\xb7la, Carn d\'olla (1978), fa ressaltar un personatge ben diferent, la Barringa Barranga, una exprostituta que ha establert una xarxa de relacions en el barri barcelon\xc3\xad de Sant Antoni._NEWLINE_En El mirall i l\'ombra (1980), apareix per primer cop la m\xc3\xbasica i, en certa manera, la reflexi\xc3\xb3 sobre el valor de la creaci\xc3\xb3 art\xc3\xadstica, que m\xc3\xa9s endavant seran temes presents de manera constant._NEWLINE_L\'any 1980, publica una obra de literatura infantil, la novel\xc2\xb7la La hist\xc3\xb2ria que en Roc Pons no coneixia i, un any m\xc3\xa9s tard, un conte que porta el t\xc3\xadtol d\'El blauet.\n_START_SECTION_\nLa consolidaci\xc3\xb3\n_START_PARAGRAPH_\nDurant els anys 1984 i 1985, apareixen els tres t\xc3\xadtols que conformaran el cicle de Feixes i que treballava des de feia molts anys. El 1984, apareix La teranyina, hist\xc3\xb2ria emmarcada en la Setmana Tr\xc3\xa0gica i que narra les vicissituds d\'aquells moments, per\xc3\xb2 no a Barcelona sin\xc3\xb3 a la ciutat de Feixes, correlat literari de Terrassa. La lluita pel poder pol\xc3\xadtic, econ\xc3\xb2mic, familiar, es reflecteix en els moviments dels diversos personatges de la fam\xc3\xadlia Rigau i dels altres personatges que viuen en aquesta novel\xc2\xb7la._NEWLINE_El mateix 1984, apareix Fra Junoy o l\'agonia del sons, una novel\xc2\xb7la de gestaci\xc3\xb3 lenta, com seran a partir d\'ara les novel\xc2\xb7les que publiqui Cabr\xc3\xa9, en qu\xc3\xa8, a m\xc3\xa9s dels moviments subterranis del m\xc3\xb3n eclesial de Feixes i del monestir de la R\xc3\xa0pita, del qual el frare protagonista \xc3\xa9s confessor, la m\xc3\xbasica hi t\xc3\xa9 un protagonisme destacable. Alguns dels personatges de La teranyina i el m\xc3\xb3n de Feixes tamb\xc3\xa9 s\xc3\xb3n presents en aquesta novel\xc2\xb7la, que en certa manera n\'\xc3\xa9s una continuaci\xc3\xb3. Hi destaca la figura de fra Junoy, una mena de v\xc3\xadctima dels que tenen poder de manipulaci\xc3\xb3._NEWLINE_El 1985, publica la "nouvelle" Luvowski o la desra\xc3\xb3, que \xc3\xa9s el punt final d\'aquests personatges i fam\xc3\xadlies que han viscut en les altres dues novel\xc2\xb7les. Aquest relat va ser publicat dins d\'un llibre de narracions: Llibre de preludis, en qu\xc3\xa8 la m\xc3\xbasica encara hi \xc3\xa9s m\xc3\xa9s present._NEWLINE_El 1984, va publicar la seva segona novel\xc2\xb7la infantil: L\'home de Sau.\n_START_SECTION_\nLa maduresa\n_START_PARAGRAPH_\nEl 1991, apareix Senyoria, una novel\xc2\xb7la sobre la corrupci\xc3\xb3 judicial que emana del poder absolut i situada a la Barcelona de finals del segle XVIII. Si amb fra Junoy va pintar una v\xc3\xadctima, ara amb don Rafel Mass\xc3\xb3, el regent civil de l\'Audi\xc3\xa8ncia de Barcelona, pinta la figura del botx\xc3\xad, amb totes les seves pors i els seus egoismes._NEWLINE_L\'ombra de l\'eunuc (1996) \xc3\xa9s una novel\xc2\xb7la que relata els anys del final del franquisme, la transici\xc3\xb3 i els anys posteriors des de la perspectiva de la generaci\xc3\xb3 de l\'autor, personificada per Miquel Gensana, el protagonista. Al mateix temps, \xc3\xa9s una novel\xc2\xb7la de reflexi\xc3\xb3 sobre el fet creatiu i, especialment, el fet musical. L\'estructura del relat est\xc3\xa0 basada en la mateixa estructura del Concert per a viol\xc3\xad i orquestra, d\'Alban Berg. _NEWLINE_Mentre inicia la seg\xc3\xbcent novel\xc2\xb7la fa una incursi\xc3\xb3 en altres g\xc3\xa8neres. El 1999, publica El sentit de la ficci\xc3\xb3, un assaig sobre la creaci\xc3\xb3 liter\xc3\xa0ria, sobre l\'escriptura, sobre la cuina de l\'escriptor._NEWLINE_El 2000, hi ha un retorn al conte amb el llibre de relats Viatge d\'hivern. Catorze hist\xc3\xb2ries relacionades entre si per impulsos amagats. El lector va descobrint aquestes relacions a mesura que avan\xc3\xa7a en els relats; i el lligam s\'hi mant\xc3\xa9 malgrat que cada relat s\'esdev\xc3\xa9 en llocs i \xc3\xa8poques ben diferents. \xc3\x89s una mirada a l\'Europa que no hem sabut construir de cap altra manera._NEWLINE_L\'any seg\xc3\xbcent, el 2001, publica i estrena al Teatre Nacional de Catalunya, l\'obra de teatre Pluja seca, en qu\xc3\xa8 apareix el tema de la tergiversaci\xc3\xb3 de la mem\xc3\xb2ria hist\xc3\xb2rica i sobre el fet que la hist\xc3\xb2ria l\'escriuen els vencedors. El drama comen\xc3\xa7a al castell de Pen\xc3\xadscola convertit en cort papal (veritable per a ells, cism\xc3\xa0tica per a Roma) el dia que mor Benet XIII i el delmat col\xc2\xb7legi cardenalici decideix nomenar un successor, que a Roma qualifiquen d\'antipapa._NEWLINE_La seva novel\xc2\xb7la Les veus del Pamano (2004) arrenca als anys quaranta, en un poble del Pallars Sobir\xc3\xa0 i arriba fins avui en dia, amb un fris de personatges com els mestres Oriol Fontelles i Tina Bros, o la senyora Elisenda Vilabr\xc3\xba. La mem\xc3\xb2ria hist\xc3\xb2rica, la impossibilitat del perd\xc3\xb3, la por de l\'oblit s\xc3\xb3n alguns dels temes que apareixen en aquesta novel\xc2\xb7la. El 16 de novembre del 2009, TV3 va estrenar una minis\xc3\xa8rie de 2 cap\xc3\xadtols basada en la novel\xc2\xb7la._NEWLINE_El 2005, publica el segon assaig: La mat\xc3\xa8ria de l\'esperit, sobre la lectura liter\xc3\xa0ria._NEWLINE_El 2011, publica Jo confesso, una novel\xc2\xb7la de novel\xc2\xb7les que reflexiona sobre la idea del mal en la hist\xc3\xb2ria de la humanitat a partir de la vida d\'un personatge culte i molt intel\xc2\xb7ligent nascut a la Barcelona de la postguerra. La novel\xc2\xb7la esdev\xc3\xa9 un gran \xc3\xa8xit de p\xc3\xbablic dins i fora de l\'\xc3\xa0mbit ling\xc3\xbc\xc3\xadstic catal\xc3\xa0, i \xc3\xa9s tradu\xc3\xafda a setze lleng\xc3\xbces._NEWLINE_El 2017 publica Quan arriba la penombra, un recull de contes que exploren la viol\xc3\xa8ncia i la maldat com a part de la condici\xc3\xb3 humana.\n_START_SECTION_\n\xc3\x92pera\n_START_PARAGRAPH_\nCabr\xc3\xa9 \xc3\xa9s tamb\xc3\xa9 autor del llibret de l\'\xc3\xb2pera Llull, amb m\xc3\xbasica de Francesc Cass\xc3\xba. L\'obra neix d\'un enc\xc3\xa0rrec de Josep Lagares, mecenes i president de Metalqu\xc3\xadmia, i fou estrenada en dues funcions el 23 i 24 de novembre de 2018 a l\'Auditori de Girona.'